กรุงศรีเปิดตัวกองทุนไลฟ์สเตจพลัส
บลจ.กรุงศรี เปิดตัวกองทุน “กรุงศรีไลฟ์สเตจพลัส” ตอบโจทย์ลงทุนตามช่วงอายุ
12 ก.ย. 2555

บลจ.กรุงศรี เปิดตัวกองทุน “กรุงศรีไลฟ์สเตจพลัส” ตอบโจทย์ลงทุนตามช่วงอายุ 
นายประภาส ตันพิบูลย์ศักดิ์ ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) กรุงศรี กล่าวว่า บริษัทเปิดขายกองทุนกลุ่มกรุงศรีไลฟ์สเตจพลัส ซึ่งมี 3 กองทุนที่มีนโยบายลงทุนตราสารหนี้ หุ้นและทองคำ โดยจัดสัดส่วนลงทุนที่เหมาะสมกับช่วงอายุของนักลงทุน 
ทั้งนี้ 3 กองทุน ประกอบด้วย กองทุนเปิดกรุงศรีไลฟ์สเตจ 20 พลัส ลงทุนหุ้น 70% ตราสารหนี้ 20% และทองคำ 10% คาดหวังผลตอบแทนประมาณ 9% ต่อปี เหมาะสำหรับอายุ 21-30 ปี
กองทุนเปิดกรุงศรีไลฟ์สเตจ 30 พลัส ลงทุนหุ้น 50% ตราสารหนี้ 40% และทองคำ 10% คาดหวังผลตอบแทนประมาณ 8% ต่อปี เหมาะสำหรับอายุ 31-54 ปี
กองทุนเปิดกรุงศรีไลฟ์สเตจ 55 พลัส ลงทุนหุ้น 20% ตราสารหนี้ 70% และทองคำ 10% คาดหวังผลตอบแทนประมาณ 5% ต่อปี เหมาะสำหรับอายุตั้งแต่ 55 ปี เกษียณอายุและไม่มีรายได้ประจำ
“กองทุนจะปรับพอร์ตทุกเดือน เพื่อรักษาสัดส่วนการลงทุนตามระดับความเสี่ยงที่นักลงทุนยอมรับได้ โดยยอมรับว่ากองทุนอาจมีขนาดไม่ใหญ่และไม่ได้รับความนิยมเนื่องจากมีการลงทุนหลากหลายทำให้เข้าใจยาก”นายประภาส กล่าว